Curro aan Lesufi: “Ons gaan nie betaal”Panyaza Lesufi saam met een van die top-presteerders in Gauteng. (Foto: Verskaf) Die private onderwysinstansie Curro het Woensdag ferm gereageer op ŉ stelling deur Panyaza Lesufi, Gautengse LUR vir onderwys, dat leerders wat uit nood in dié skole geplaas word, nie Curro se skoolgeld hoef te betaal nie. Lesufi het in ŉ radio-onderhoud met Talk Radio 702 Dinsdag gesê sy departement het ŉ ooreenkoms met Curro dat leerders wat nie plek gekry het in openbare skole in Gauteng nie, in sekere Curro-skole geplaas sal word. “Die hoof van die Gautengse departement van onderwys is tans besig met ŉ oudit om te bepaal waar daar plek is in Curro se klasse om hierdie leerders in te neem. Maar hierdie leerders sal nie Curro se duur skoolgeld hoef te betaal nie. Hulle sal betaal presies wat hulle sou by die openbare skool waarvoor hulle aansoek gedoen het.” Lesufi het veral verwys na leerders wat aanvanklik plek gekry het in ŉ skool, maar later die plek verbeur het omdat die betrokke skool meer druipelinge gehad het as wat hulle voorsien het, of omdat die betrokke skool nie bykomende spasie beskikbaar kon stel nie. Dit is onseker hoeveel leerders só hul plek verbeur het. Toe die radio-omroeper Lesufi vra of sy departement dan nou die koste gaan dra vir dié leerders wat by Curro skoolgaan, het Lesufi geantwoord: “Nee, ons sê nie die departement gaan vir hulle betaal nie. Ons sê as hulle R5 000 aan skoolfonds sou betaal by die skool waar hulle aanvanklik aansoek gedoen het, sal hulle nou R5 000 by Curro betaal, al is Curro se skoolfonds duurder.” Maar Curro het dié siening intussen in ŉ verklaring weerlê. “Ons kan bevestig dat ons deur die Gautengse departement van onderwys genader is om te help om enkele leerders te plaas wat nie plek in ŉ skool gekry het nie en het wel ingestem om die departement te help. Die besonderhede rakende hoe ons bystand sal bied, is egter nog nie gefinaliseer nie,” lui die verklaring. “Ons kan wel bevestig dat skoolgeld steeds sal strook met ons sakemodel, en nie gelyk sal wees aan dié van ŉ openbare skool nie.” Luidens die verklaring sal net sekere skole leerders uit die openbare sektor aanvaar en die inname van leerders sal steeds onderhewig wees aan Curro se interne kriteria. Curro het bygevoeg private instansies het ŉ belangrike rol om te speel om die nasionale onderwysstelsel te ondersteun.